NATO Soz Dide ku Pirtir Alîkarîya Ukrayna Bike 
Wezîrên berevanîyê yên NATO'yê îro li Brukselê ser rewşa Ukrayna civîneke awarte dikin.
Amerîka û endamên din yên NATO'yê îro Çarşemê dîyar kir ku ewê alîkarîya bo Ukrayna bidomînin ku dijî dagirkirina Rûsya şer bike. Wan da zanîn ku ewê ewlekarîya NATO'yê jî li gor "rastîya nû" ya ku jiber şer derketiye holê, jinûve ava bikin. Wezîrê berevanîyê yê Amerîka Lloyd Austin bo civîna awarte ya wezîrên berevanîyê yên NATO'yê îro giheşt Brukselê. "Em di piştgirîya ji Ukrayna re yekgirtî ne. Em piştgirîya hêza wan ya parastinê dikin û emê alîkarîya bo wan bidomînin," Austin got. Wezîrê berevanîyê yê Hollanda Kajsa Ollongren ji rojnamevanan re got ku mafê Ukrayna heye ku xwe biparêze. " Welatên NATO'yê wê şandina çekan ji Ukrayna re bidomînin, tevî ku ew şandin dibe ku bibin armanca êrîşên Rûsya, " Ollongren got. Wezîrên berevanîyê yên NATO'yê wê di civîna awarte de hevtayê xwe yê Ukraynî Oleksi Reznikov jî guhdar bikin. Tê pêşbînî kirin ku Reznikov ji welatên NATOyê daxwaza pirtir çekan bike. Ew herwiha bi biryar in ku di civîna îro de ji fermandarên leşkerî re bêjin ku bo rawestandina Rûsya planan nû amade bikin,di nav de zêdetir leşker û berevanîya mûşekî ya li rojhilata Ewrupa. Dîplomat û pisporên leşkerî pêşbinî dikin ku NATO'yê ji destpêka êrîşa 24'ê Sibatê vir ve zêdetirî 20.000 çekên dijî tank û yên din şandine Ukrayna.